1000 kg Corbillard

Corbillard, eli sanakirjan mukaan ruumisauto on tämän kuukauden aiheena. Renaultillahan on pitkä historia näiden valmistuksessa, tämän Voltigeurin lisäksi ainakin type PR vuodelta 1933, Galion, Estafette, Trafic, Master ja Espace ovat olleet Renault-tehtaan tai jonkun korivalmistajan tilauslistalla.

Juuri tämän mallin esikuva (1:1), rek.nro 646 AZ 10, on hyvässä tallissa jossain Loiren varrella, visusti ulkopuolisten katseilta piilossa. Tiedä sitten onko se hyvä vai huono asia, ajettavaksihan autot on kuitenkin tehty.

Hautausauton takapään järjestely on perua hevosvetoisten kärryjen aikakaudelta. Arkku on keskellä lattiaa, ja sen ympärille on rakennettu korotukset joiden päälle sijoitetaan kukkalaitteet. Koska takaosassa ei ole lainkaan ikkunoita, niin arkku ja kukat ovat hyvin nähtävillä. Myös katolla olevan koristekehyksen sisälle voidaan sijoittaa seppeleitä.

Pienoismalli on hyvin rauhallinen ja tyylikkäästi toteutettu kokonaisuus, niin kuin tässä tapauksessa kuuluukin olla. Mustasta korista erottuvat kiillotetusta alumiinista valmistetut kylkien sivulistat, ikkuna-aukkojen listat sekä ns. hiekkapellit pyöränkaarien edessä. Arvokkuutta lisäävät kromattu etupuskuri sekä alumiinivärillä maalatut vanteet. Heti etuoven takana olevassa vaakunasta käy selville kyseessä olevan kunnan/kaupungin nimen alkukirjain.

Ohjaamossa on hienot eriparia olevat tummanpunaiset istuimet, hyvä mittaristo sekä suhteettoman kookas ohjauspyörä.

Muitakin pienoismalleja on näistä viimeisen matkan kulkuneuvoista valmistettu, PR, Galion bus ja Estafette löytyvät Perfex nimisen mallivalmistajan repertuaarista. Noiden hinnat ovat sitten hieman eri luokkaa, jonkin verran päälle sata euroa kipale niistä kukkaro kevenee.

Malli on julkaistu Utilitaires Renault (kevyt hyötyajoneuvo) kioskiauto-sarjassa Ranskassa ja Belgiassa, siellähän ne maksavat vain 15,99 euroa kipale. Eli Suomesta katsoen aivan naurettavan vähän, valitettavasti tämän jutun kirjoittaja ei asu noissa maissa, vaan joutuu ostamaan autot ihan muita reittejä käyttäen.

Julkaisija Hachette, valmistaja ehkä PCT, Bangladesh.

Kari Kitti